śrī-śrī-gauraharir jayati

śukla-yajurvedīya-vājasaneya-saṁhitopaniṣad ity apara-nāmnī

# īśopaniṣad

oṁ

**pūrṇam adaḥ pūrṇam idaṁ pūrṇāt pūrṇam udacyate |**

**pūrṇasya pūrṇam ādāya pūrṇam evāvaśiṣyate ||[[1]](#footnote-2)**

oṁ śāntiḥ śāntiḥ śāntiḥ om

—o)0(o—

**||1||**

vedās tathā smṛti-giro yam acintya-śaktiṁ

sṛṣṭi-sthiti-pralaya-kāraṇam āmananti |

taṁ śyāmasundaram avikriyam ātma-mūrtiṁ

sarveśvaraṁ praṇati-mātra-vaśaṁ bhajāmaḥ ||

vedeṣu khalu karmaṇo nikhila-pumartha-hetutvaṁ viṣṇos tu karmāṅgatvaṁ svargādeḥ karma-phalasya nityatvaṁ jīvasya prakṛteś ca svataḥ kartṛtvaṁ paricchinnasya pratibimbitasya bhrāntasya vā brahmaṇa eva jīvatvaṁ cin-mātra-brahmātmakatva-dhī-mātrād evāsya jīvasya saṁsṛti-vinivṛttir ity āpātato’rthā durmatibhiḥ pratīyante | tān imān pūrva-pakṣān vidhāya parasya viṣṇor iha svātantrya-sarva-kartṛtva-sārvajñya-pumarthatvādi-dharmakatva-jñāna-sukha-svarūpatvaṁ nirūpyate |

tathā hi—īśvara-jīva-prakṛti-kāla-karmākhyāni pañca-tattvāni śrūyante | teṣu vibhu-caitanyam īśvaro’ṇu-caitanyaṁ tu jīvaḥ | nitya-jñānādi-guṇakatvam asmad-arthatvaṁ cobhayatra | jñānasyāpi jñātṛtvaṁ prakāśasya raveḥ prakāśakatvavad aviruddham | tatreśvaraḥ svarūpa-śaktimān prakṛty-ādy-anupraveśa-niyamanābhyāṁ jagad vidadhan kṣetrajña-bhogāpavargau vitanoti | eko’pi bahu-bhāvenābhinno’pi guṇa-guṇi-bhāvena deha-dehi-bhāvena vidvat-pratītir viṣayo’vyakto’pi bhakti-vyaṅgya eka-rasaḥ prayacchati cit-sukhaṁ svarūpam |

jīvās tv anekāvasthā bahavaḥ | pareśa-vaimukhyāt teṣāṁ bandhaḥ, tat-sāmmukhyāt tu tat-svarūpa-tad-guṇāvaraṇa-rūpa-dvividha-bandha-vinivṛttis tat-svarūpādi-sākṣātkṛtiḥ |

prakṛtiḥ sattvādi-guṇa-sāmyāvasthā tamo-māyādi-śabda-vācyā | tad-īkṣaṇāvāpta-sāmarthyā vicitra-jagaj-jananī |

kālas tu bhūta-bhaviṣyad-vartamāna-yugapac-cira-kṣiprādi-vyavahāra-hetuḥ kṣaṇādi-parārdhānta-cakravat-parivartamānaḥ pralaya-sarga-nimitta-bhūto dravya-viśeṣaḥ |

īśvarādayaś catvāro’rthā nityāḥ | jīvādayas tu tad-vaśyāś ca | karma tu jaḍam adṛṣṭādi-śabda-vyapadeśyam anādi vināśi ca bhavati | caturṇām eṣāṁ brahma-śaktitvād ekaṁ śaktimad-brahmety advaita-vākye’pi saṅgatir ity ādīn arthān nirūpayituṁ svayam ācārya-svarūpā śrutir āha—

**īśā vāsyam idaṁ sarvaṁ**

**yat kiṁ ca jagatyāṁ jagat |**

**tena tyaktena bhuñjīthā**

**mā gṛdhaḥ kasya svit dhanam ||**

īśāvāsyam ity-ādīnāṁ mantrāṇām ātma-yāthātmya-prakāśakatvena virodhād eva karma-sva-viniyogaḥ, kintūpāsanāyām avirodhāt | upāsanā tu jīva-parayoḥ sambandha-viśeṣa-sādhanaṁ bhajanam eva | sambandho hi jīve para-sāmmukhyam | ataḥ saṅkṣepato vyākhyāsyāmaḥ | īśāvāsyeti tisro’nuṣṭubhaḥ |

dadhyaṅṅ ātharvaṇa ṛsiḥ svaṁ śiṣyaṁ putraṁ ca niṣkāma-dharma-nirmala-cittaṁ sat-prasaṅga-lubdhaṁ śraddhāluṁ śānty-ādimantam adhikāriṇam upasannam āha—**īśā vāsyam** ity ādi | **īśa** aiśvarye kvib-antaḥ īṣṭe iti īṭ sarvasyeśitā parameśvaraḥ | sa hi sarva-jantūnām ātmatvāt sarvam īṣṭe | tenātmanā īśā parameśvareṇedaṁ sarvaṁ pratyakṣa-pramāṇa-siddhaṁ viśvaṁ vāsyaṁ—vasa ācchādane, ṛ-halor ṇyad [pāṇ 3.1.124] iti ṇyat-pratyayaḥ | ṇitvāt svaritaḥ ācchādanīyam ity arthaḥ | sarvaṁ tena vyāptam iti śeṣaḥ | sa evādhastāt sa evopariṣṭāt antar bahiś ca tat sarvaṁ vyāpya nārāyaṇaḥ sthitaḥ [chā.u. 7.25.1] iti śruteḥ |

yad vā, idaṁ sarvam īśā para-brahmaṇā vāsyaṁ vasa nivāse ity asya rūpaṁ vāsitam utpāditaṁ sthāpitaṁ niyamitaṁ ca | yato vā imāni bhūtāni jāyante yena jātāni jīvanti [tai.u. 3.1.1], yamayaty eṣa ta ātmāntaryāmy amṛtaḥ [bṛ.ā.u. 3.7.3] ity-ādi-śruteḥ |

na kevalaṁ pratyakṣa-gamyam īśā vāsyam, api tu sāvaraṇaṁ brahmāṇḍam ity āha—yad iti | yat kiṁcit śruti-pramāṇa-siddhaṁ sthāpitaṁ jagatyāṁ jagat sthāvara-jaṅgamātmakaṁ śeṣaṁ viśvam īśenotpāditaṁ niyamitaṁ cety arthaḥ | ataḥ kāraṇāt teneśā tyaktena visṛṣṭena svādṛṣṭānusāriṇā viṣayeṇa bhuñjīthāḥ bhogān anubhaveḥ |

ito’dhikaṁ mā gṛdhaḥ | gṛdhu abhikāṅkṣāyāṁ mā kāṅkṣīḥ | ito mamādhikaṁ bhavatv iti buddhiṁ tyajety arthaḥ | paramātmādhīnatvena tvad-icchāyā vyāhatatvād iti bhāvaḥ | evaṁ sat dhanaṁ kasya svit, svid iti nipāto vitarke, na kasyāpīty arthaḥ | sa eṣa sarvasya vaśī sarvasyeśānaḥ sarvam idaṁ praśāsti yad idaṁ kiṁ ca [bṛ.ā.u. 5.6.1] ity-ādi-śruter mukhya-dātā parameśvaro na svāmi-sambandhāliṅgitam anyat prāṇi-jātam iti vairāgyeṇa bhavitavyam iti bhāvaḥ ||1||

—o)0(o—

**||2||**

idānīṁ citta-śuddhy-arthaṁ vihitam avaśyam anuṣṭheyam ity āha—

**kurvann eveha karmāṇi jijīviṣec chatāṁ samāḥ |**

**evaṁ tvayi nānyatheto’sti na karma lipyate nare ||**

karmaṇy agnihotrādīni niṣkāmāṇi kurvann eveha loke śataṁ śata-saṅkhyakāḥ samāḥ saṁvatsarān śata-varṣa-paryantaṁ jijīviṣet jīvitum icchet | evaṁ tvayi jijīviṣati karma kurvati ca nare itaḥ etasmāt agnihotrādi-karmāṇi kurvataḥ prakārād anyathā prakārāntareṇa muktir nāsti | yad vā, tal-liptatvaṁ nāstīti bhāvaḥ | tādṛk karma tu na lipyate ||2||

—o)0(o—

**||3||**

atha kāmya-parān nindati—

**asuryā nāma te lokā andhena tamasāvṛtāḥ |**

**tāṁs te pretyābhigacchanti ye ke cātma-hano janāḥ ||3||**

asuryā iti | ye ke ca ye kecit janā ātmānaṁ ghnanti saṁsāraiḥ sambandhayantīty ātma-hanaḥ te pretya mṛtvā tān lokān abhigacchanti | lokāḥ kathambhūtāḥ ? ity apekṣāyām āha—asuryā nāma ity ādi | asuryā asura-prāpyā nāma te lokā andhena gāḍhena tamasā āvṛtāḥ saṁvṛtā ity arthaḥ | avidvāṁsaḥ kāmya-parāḥ ātma-hantāro janā mṛtvā duranta-tamasāvṛtam asura-lokaṁ gacchantīti bhāvaḥ ||3||

—o)0(o—

**||4||**

brahma-vijñānam eva mukti-sādhanam ity uktam | tad brahma kiṁ-vidham ity ata āha—

**anejad ekaṁ manaso javīyo**

**nainad devā āpnuvan pūrvam arṣat |**

**tad dhāvato’nyān atyeti tiṣṭhat**

**tasminn apo mātariśvā dadhāti ||4||**

triṣṭup-chandaskeyam ṛk | **anejad** akampanam acalad abhayam iti vā | **ekaṁ** samādhika-rahitam | yad vā, sarva-bhūteṣu vijñāna-ghana-rūpeṇaikam | **manaso javīyo** vegavattaraṁ tad-aprāpyam | **devā** indriyāṇi brahmādyā **enat** etat brahma **na āpnuvan** na gocarīkurvanti | tatra hetuḥ—**pūrvam arśad** ity-ādi | pūrvam arśat pūrvam eva gataṁ javanān manaso’pi | kiṁ ca, loka-vilakṣaṇaṁ lakṣaṇāntaram āha—**tiṣṭhad** iti | tiṣṭhatīti tiṣṭhat sva-sthāne sthitam api sarva-gatatvāt **dhāvataḥ** drutaṁ gacchataḥ **anyān** mana-ādīn **atyeti** atikramya tiṣṭhati, acintya-śaktitvād ity arthaḥ | kiṁ ca, **mātariśvā** vāyuḥ kriyātmakaḥ **apaḥ** karmāṇi prāṇināṁ ceṣṭā-lakṣaṇāni **dadhāti** dhārayati | yad vā, mātariśvā yasmin sarva-karmāṇi sthāpayatīti ||4||

—o)0(o—

**||5||**

rahasyaṁ sakṛd uktaṁ na cittam ārohatīti pūrva-mantroktam api punar vadati—

**tad ejati tan naijati**

**tad dūre tad v antike |**

**tad antarasya sarvasya**

**tad u sarvasyāsya bāhyataḥ ||**

anuṣṭup | tat prakṛtam ātma-tattvam ejati calati, tad eva na ejati ca svato naiva calati acalam eva sat mūḍha-dṛṣṭyā calatīvety arthaḥ | yad vā, naijati naijayati sadācārān paritrāṇāya sādhūnām [gītā 4.8] ity ukteḥ | kiṁ ca tad dūre dūra-deśe’sti varṣa-koṭi-śatair apy aviduṣām aprāpyatvāt dūre ivety arthaḥ | tadvantike tad u antike viduṣāṁ hṛdy-avabhāsamānatvād antika ivātyantaṁ samīpa iva | na kevalaṁ dūre’ntike asti kintv asya sarvasya nāma-rūpa-kriyātmakasya jagato’ntar abhyantare tad evāsti | asya sarvasya bāhyato bahir api tad u tad evāsti ākāśa-baddhyāpakatvāt ||5||

—o)0(o—

**||6||**

athopāsanā-prakāram āha—

**yas tu sarvāṇi bhūtāni**

**ātmany evānupaśyati |**

**sarva-bhūteṣu cātmānaṁ**

**tato na vijugupsate ||**

anuṣṭup | yaḥ punar adhikārī sarvāṇi bhūtāni avyaktādi-sthāvarāntāni cetanācetanāni ātmanātmany eva anupaśyati, brahmaṇy eva sarvāṇi bhūtāni sthitānīti jānāti, ātmānaṁ brahma ca sarva-bhūteṣu anupaśyati, tatas tasmāt darśanāt na vijugupsate jugupsāṁ nāpnoti, mukto bhavatīty arthaḥ ||6||

—o)0(o—

**||7||**

iyam evārthaṁ dvitīyo mantro vadatīty āha—

**yasmin sarvāṇi bhūtāni**

**ātmaivābhūd vijānataḥ |**

**tatra ko mohaḥ kaḥ śoka**

**ekatvam anupaśyataḥ ||**

anuṣṭup | yasminn avasthā-viśeṣe vijānataḥ sarvāṇi bhūtāni ātmani santy ātmā ca sarva-bhūteṣv astīti viśeṣeṇa jñānavataḥ puruṣasya sarvaṁ khalv idaṁ brahma ity-ādi-vākyārtha-vicāreṇa sarvāṇi bhūtāny ātmaivābhūd bhavanti | tatrāvasthā-viśeṣa ekatvam ātmaikatvam anupaśyatas tasya ko mohaḥ kaḥ śokaś ca mohaś cājñānato bhavatīti ||7||

—o)0(o—

**||8||**

evambhūtātma-jñāninaḥ phalam āha—

**sa paryagāc chuklam akāyam avraṇam**

**asnāviraṁ śuddham apāpa-viddham |  
kavir manīṣī paribhūḥ svayambhūr**

**yāthātathyato’rthān vyadadhāt**

**śāśvatībhyaḥ samābhyaḥ ||**

jagatī yo’dhikārī pūrvokta-prakāreṇātmānaṁ paśyati, sa īdṛśam ātmānaṁ **paryagāt** paryag āpnoti | kīdṛśaṁ ? **śuklaṁ** śuddha-vijñānānanda-svabhāvaṁ, **akāyaṁ** na vidyate bhogārthaṁ kāyaḥ śarīraṁ yasya tam | **avraṇam** acchidraṁ pūrṇaṁ, **asnāviraṁ** na vidyante snāvāḥ śirā yasya so’snāviras tam | atraiva hetu-garbha-viśeṣaṇam āha—**śuddham** anupahatam | tad eva spaṣṭayati—**apāpa-viddhaṁ** dharmādharma-varjitam | kāyādi-rahito’pi paramātmā jagat-sarjanādi karoty acintya-śaktitvād ity āha—**kavir** iti | jñānī yaṁ paryeti sa ātmā **śāśvatībhyaḥ samābhyaḥ** śāśvatīṣu samāsu **yāthātathyato** yathārtha-svarūpān arthān padārthān vyadadhāt vidadhāti | kīdṛśaḥ saḥ ? **kaviḥ** sarvajñaḥ **manīṣī** medhāvī **paribhūḥ** sarvasya vaśī **svayambhūḥ** svatantraḥ ||8||

—o)0(o—

**||9||**

idānīṁ pūrvokta-prakāreṇānātma-vidaḥ karma-niṣṭhāḥ santaḥ kevalaṁ karma kurvanti eva ye jijīviṣanti tān praty ucyate—

**andhaṁ tamaḥ praviśanti**

**ye’vidyām upāsate |**

**tato bhūya iva te tamo**

**ya u vidyāyāṁ ratāḥ ||**

ṣaḍ anuṣṭubhaḥ | atra vidyāvidyayoḥ samuccicīṣayā pratyekaṁ nindocyate | **ye** janāḥ **avidyāṁ** vidyāyā anyā, avidyā karma, tāṁ kevalām **upāsate** kurvanti svargārthāni karmāṇi kevalaṁ tat-parāḥ santaḥ anutiṣṭhanti, **te** prāṇinaḥ **andham** adarśanātmakaṁ **tamaḥ** ajñānaṁ **praviśanti** saṁsāra-paramparām anubhavantīty arthaḥ | **tatas** tasmād andhātmakāt tamasaḥ saṁsārād **bhūya** **iva** bahutaram eva **tamas** te praviśanti **ya u** ye punaḥ **vidyāyāṁ** kevalātma-jñāne eva **ratāḥ** ||9||

—o)0(o—

**||10||**

jñāna-karmaṇoḥ phala-bhedam āha—

**anyad evāhur vidyayā**

**anyad āhur avidyayā |**

**iti śuśrūma dhīrāṇāṁ**

**ye nas tad vicacakṣire ||**

vidyayā jñānenānyad eva phalam āhuḥ | avidyayā karmaṇā sādhyam anyad eva phalam āhuḥ | yad vā vidyayātma-jñānenānyad eva phalam amṛta-rūpam āhur brahma-vādinaḥ avidyayā karmaṇā vānyad eva phalaṁ pitṛ-lokādi-rūpam āhur vidvāṁsaḥ | karmaṇā pitṛ-loko vidyayā deva-loko deva-loko vai lokānāṁ śreṣṭhas tasmād vidyāṁ praśaṁsanti ity ādi śruteḥ | katham etad avagatam ity āha—itīti | ity evaṁ śuśruma śrutavanto vayaṁ dhīrāṇāṁ dhīmatāṁ vacanam | ye ācāryā no’smabhyaṁ tat karma ca jñānaṁ ca svarūpa-phalato vicacakṣire vyākhyātavantas teṣām ayam āgamaḥ pāramparyāgata iti bhāvaḥ ||10||

—o)0(o—

**||11||**

samuccayam āha—

**vidyāṁ cāvidyāṁ ca yas**

**tad vedobhayaṁ saha |**

**avidyayā mṛtyuṁ tīrtvā**

**vidyayāmṛtam aśnute ||**

vidyāṁ ca jñānaṁ ca avidyāṁ ca karma ca yat tad etad ubhayaṁ saha ekena puruṣeṇānuṣṭheyaṁ yo veda jānāti | yad vā vidyā ātma-jñānam avidyā tat-sādhana-bhūtaṁ karma ca dvayaṁ paraspara-samuccayārtha-hetutvena yo veda ekenaiva puruṣeṇānuṣṭheyam iti jānāti so’vidyayā īśvarārpaṇa-buddhyā kṛtānām agnihotrādi-karmaṇāṁ mṛtyuṁ mārakam antaḥ-karaṇa-malaṁ tīrtvā antaḥ-śuddhyā kṛta-kṛtyo bhūtvā vidyayātma-jñānenāmṛtatvaṁ mokṣam aśnute prāpnoti ||11||

—o)0(o—

**||12||**

**andhaṁ tamaḥ praviśanti**

**ye’sambhūtim upāsate |**

**tato bhūya iva te tamo**

**ya u sambhūtyāṁ ratāḥ ||**

adhunā vyākṛtāvyākṛtopāsanayoḥ samuccicīṣayā pratyekaṁ nindocyate | ye’sambhūtiṁ sambhavanaṁ sambhūtiḥ kāryasyotpattir utpatti-viśiṣṭā vā tasyā anyā asambhūtiḥ prakṛtiḥ kāraṇaṁ tāṁ avyākṛtākhyāṁ avidyā-kāma-karma-bīja-bhūtām adarśanātmikām upāsate te tad-anukārya-brahmaṇi hiraṇya-garbhādau u eva ratās te tatas tasmād api bhūyaḥ bahutaram iva eva tamaḥ praviśanti ||12||

—o)0(o—

**||13||**

athobhayor upāsanayoḥ samuccaya-kāraṇam avayavataḥ phala-bhedam āha—

**anyad evāhuḥ sambhavād**

**anyad āhur asambhavāt |**

**iti śuśrūma dhīrāṇāṁ**

**ye nas tad vicacakṣire ||**

sambhavāt sambhūteḥ kārya-brahmopāsanād anyad eva pṛthag eva andhataratamaḥ praveśa-lakṣaṇaṁ phalam āhuḥ kathayanti dhīrāḥ | tathā asambhavād asambhūter avyākṛtopāsanād anyad eva phalam uktam andhaṁ tamaḥ praviśantīty āhuḥ | ity evaṁ-vidhaṁ dhīrāṇāṁ dhīmatāṁ vacaḥ śuśrūma vayaṁ śrutavantaḥ | ye dhīrā no’smākaṁ tat pūrva-sambhūty-asambhūty-upāsana-phalaṁ vicacakṣire vyākhyātavantaḥ ||13||

—o)0(o—

**||14||**

yata evam ataḥ samuccayaḥ sambhūty-asambhūty-upāsanayor yukta ekaika-puruṣārthatvāc cety āha—

**sambhūtiṁ ca vināśaṁ ca**

**yas tad vedobhayaṁ saha |**

**vināśena mṛtyuṁ tīrtvā**

**sambhūtyāmṛtam aśnute ||**

sambhūtim asambhūtiṁ prakṛtiṁ ca, a-kāra-lopaś chāndasaḥ | vināśaṁ vinaśvaraṁ hiraṇyagarbhaṁ ca yas tad veda ubhayaṁ saha | vināśo dharmo yasya kāryasya tena dharmiṇābhedenocyate vināśa iti | tena vināśena hiraṇyagarbhopāsanenāmṛtaṁ āpekṣikaṁ prakṛti-laya-lakṣaṇam aśnute samuccayopāsanāyāṁ tu aṇimādy-aiśvarya-lakṣaṇaṁ śubha-phalaṁ bhāvīti bodhyam ||14||

—o)0(o—

**||15||**

evaṁ prāptādhikāra-śiṣyaṁ prati paramātma-svarūpaṁ nirūpya tat-sākṣātkāro mokṣa-sādhanam ity atīta-granthenoktam | sa ceśvara-sākṣātkāro na śravaṇādi-mātreṇa bhavati, nāpi mokṣaḥ sākṣātkāra-mātreṇa, kintu bhagavad-anugrahād eva | ato’nuṣṭhita-śravaṇa-mananādikenāpi sākṣātkārārthaṁ prāpta-sākṣātkāreṇāpi ca mokṣārthaṁ yathā bhagavat-prārthanaṁ kāryaṁ, tat-prakāra-pradarśanārthā hiraṇmayena pātreṇety ādy-uttara-mantrāḥ | tatrāditya-rūpopāsanam āha—

**hiraṇmayena pātreṇa**

**satyasyāpihitaṁ mukham |**

**tat tvaṁ pūṣann apāvṛṇu**

**satya-dharmāya dṛṣṭaye ||**

anuṣṭup | hiraṇmayam iva hiraṇmayaṁ jyotir-mayaṁ yat pātraṁ pibanti yatra sthitā raśmayo yatra sthitān iti vā pātraṁ sūrya-maṇḍalaṁ, tena tejo-mayena maṇḍalena satyasya āditya-maṇḍala-sthasya avināśinaḥ puruṣottamasya śrī-bhagavataḥ mukhaṁ, mukham iti sarva-vigrahopalakṣaṇaṁ līlā-vigraha-svarūpam apihitam ācchāditaṁ vartate tat, tan-mukhaṁ, he pūṣan puṣṇātīti pūṣā, tat sambodhanaṁ, he bhakta-poṣaka paramātman ! tvam apāvṛṇu apāvṛtam anācchāditaṁ kuru | kim-artham ? satya-dharmāya dṛṣṭaye satya-dharmasya mad-ādi-bhakta-janasya darśanāya sākṣātkārāyeti ṛṣi-prārthanam ||15||

—o)0(o—

**||16||**

tad eva spaṣṭīkṛtya ṛṣir yācate—

**pūṣann ekarṣe yama sūrya prājāpatya vyūha raśmīn samūha tejo yat te rūpaṁ kalyāṇatamaṁ tat te paśyāmi, yo’sāv asau puruṣaḥ so’ham asmi ||**

uṣṇik | he pūṣan ! he ekarṣe ! he yama ! he sūrya ! he prājāpatya ! raśmīn prakāśayan vyūha tvadīyaṁ tejaḥ samūhaṁ ca svarūpaṁ saṅkocayan madīyaṁ jñānaṁ vistārayety arthaḥ | yad vā, he pūṣan ekarṣe yama sūrya prājāpatya raśmīn mac-cakṣuṣa upaghātakān svān raśmīn vyūha vigamaya, teja ātmīyaṁ jyotiḥ samūhaṁ upasaṁhara mad-darśana-yogyaṁ kuru | tathā yat te tava rūpaṁ kalyāṇatamam atyanta-śobhanaṁ parama-maṅgalaṁ vā tat te tava prasādād ahaṁ paśyāmi | kena prakāreṇa paśyasīty ata āha—ya iti yo’sau puruṣo maṇḍalāntara-sthaḥ asau tad-itaraḥ pratīka-sthitaś ca so’ham asmi bhavāmi ||16||

—o)0(o—

**||17||**

idānīṁ mariṣyato mama vāyur adhyātma-paricchedaṁ hitvādhidaivatātmānam anilaṁ praviśatv iti prārthayate—

**vāyur anilam amṛtam**

**athedaṁ bhasmāntaṁ śarīram |**

**oṁ krato smara kṛtaṁ smara**

**krato smara kṛtaṁ smara ||**

gāyatrī | he paramātman ! mariṣyato mama vāyuḥ saptadaśātmaka-liṅga-śarīra-rūpaḥ prāṇaḥ adhyātma-paricchedaṁ hitvādhidaiva-rūpaṁ sarvātmam amṛtaṁ sūtrātmānam anilaṁ mukha-prāṇaṁ pratipadyatām iti vākya-śeṣaḥ | jñāna-karma-saṁskṛtaṁ liṅgam utkramayatv ity arthaḥ | athānantaram idaṁ sthūla-śarīram agnau hutaṁ sat bhasmāntaṁ bhasmāvasānaṁ bhūyāt | om iti yathopāsanam om-pratīkātmakatvāt satyātmakam agny-ākhyaṁ brahmābhedenocyate | oṁ he krato ! he saṅkalpātmakaṁ manaḥ smara yan mama smartavyaṁ tasyāyaṁ kālaḥ samupasthito’taḥ smara tvaṁ brahmacarye gārhasthye ca mayā paricaritaḥ tat smara | tathā kṛtaṁ yan mayā bālya-prabhṛty-adya-yāvad-anuṣṭhitaṁ karma tac ca smara | krato smara kṛtaṁ smareti punar-vacanam ādarārtham ||17||

—o)0(o—

**||18||**

sākṣātkāra-prārthanānantaram agni-pratīkaṁ bhagavantaṁ mokṣaṁ prārthayate—

**agne naya supathā rāye asmān**

**viśvāni deva vāyunāni vidvān |**

**yuyodhyasmaj juhurāṇam eno**

**bhūyiṣṭhāṁ te nama-uktiṁ vidhema ||**

āgneyo triṣṭup | he deva ! krīḍādi-guṇa-viśiṣṭa ! he agne ! agni-pratīka ! bhagavan ! asmān supathā śobhanena mārgeṇa deva-yāna-lakṣaṇena naya gamaya | kim artham ? rāye dhanāya mukti-lakṣaṇāya | kīdṛśas tvam ? viśvāni sarvāṇi vayunāni karmāṇi prajñānāni vā vidvān jānan | kiṁ ca juhurāṇaṁ kuṭilaṁ pratibandhakaṁ vañcanātmakaṁ enaḥ pāpam asmat asmattaḥ sakāśāt yuyodhi pṛthak kuru viyojaya nāśayety arthaḥ | tato viśuddhāya te tubhyaṁ bhūyiṣṭhāṁ bahutarāṁ nama-uktiṁ namaskāra-vacanaṁ vidhema kuryāma | īdṛśābhīṣṭa-sādhakasya tava pratikaraṇaṁ namaskāra-paramparaiva na tv anyat pratyupakaraṇam astīti bhāvaḥ ||18||

—o)0(o—

**oṁ pūrṇam adaḥ pūrṇam idaṁ pūrṇāt pūrṇam udacyate |**

**pūrṇasya pūrṇam ādāya pūrṇam evāvaśiṣyate ||**

**oṁ śāntiḥ śāntiḥ śāntiḥ || hariḥ oṁ ||**

1. Govinda-bhāṣye 1.1.9 sūtram draṣṭavyam. [↑](#footnote-ref-2)